Ettepanek: NÕUKOGU OTSUS, millega kiidetakse Euroopa Liidu nimel heaks avaldus, mis käsitleb ELi vetes kalapüügivõimaluste andmist Venezuela Bolívari Vabariigi lipu all sõitvatele kalalaevadele Prantsuse Guajaana rannikulähedases majandusvööndis /* COM/2015/01 final - 2015/0001 (NLE) */





SELETUSKIRI Venezuela lipu all sõitvatel kalalaevadel on mitu aastakümmet olnud lubatud püüda kala Prantsusmaa ülemeredepartemangu Guajaana majandusvööndis. Nõukogu 29. septembri 2008. aasta määruses (EÜ) nr 1006/2008 (kalapüügilubade määrus),[1] eriti selle artiklis 21 on aga sätestatud, et kolmandate riikide laevadele ELi vetes kalapüügiks loa andmisel eeldatakse rahvusvahelise lepingu olemasolu. EL ei ole sellist rahvusvahelist kalanduslepingut Venezuelaga sõlminud. Arvestades aga sellise kalapüügi majanduslikku ja sotsiaalset tähtsust ning kuna nõukogu ja komisjon leidsid, et selle lõpetamine ei ole asjakohane, on järgitud erinevat moodust, mille kohaselt on Venezuela kalalaevadele võimaldatud Prantsuse Guajaana departemangu rannikulähedastes ELi vetes tegutsemiseks juurdepääs nõukogu avalduse vormis, millel on Rahvusvahelise Kohtu kohtupraktika kohaselt rahvusvahelise õiguse alusel õiguslikud tagajärjed. Nimetatud rahvusvahelise õigusakti eesmärk ei ole mitte üksnes anda kalapüügivõimalus välisriikide laevadele, vaid pigem luua rahvusvahelises plaanis alus vastutasupõhisele juurdepääsu lubamisele (nt nõue anda teatud osa saagist Prantsuse Guajaanale) ja rakendada kõnealuste laevade suhtes kaitse- ja kontrollimeetmeid (nt konkreetse kalapüügivarustuse, logiraamatu ja vaatlemiskava nõuded). Selle mehhanismi kohaselt sätestatakse lubatud kogupüüke ja kvoote käsitleva määruse lisas teatava arvu püügilubade eraldamine Venezuela laevadele, mis tegutsevad Prantsuse Guajaana vetes. Euroopa Kohus tühistas oma 26. novembri 2014. aasta otsusega liidetud kohtuasjades C-103/12 ja C-165/12 (Euroopa Parlament ja komisjon vs. nõukogu) nõukogu 16. detsembri 2011. aasta otsuse 2012/19/EL avalduse kohta, mis käsitleb ELi vetes kalapüügivõimaluste andmist Venezuela kalalaevadele Prantsuse Guajaana rannikulähedases majandusvööndis: Euroopa Kohus kinnitas selgelt, et otsused, mis käsitlevad ELi-väliste kalanduskokkulepete sõlmimist, kuuluvad täielikult ELi toimimise lepingu artikli 43 lõike 2 reguleerimisalasse (koostoimes ELi toimimise lepingu artiklis 218 sätestatud kohaldatava menetlusega, s.o artikli 218 lõike 6 punkti a alapunktiga v lepingu sõlmimist käsitlevate otsuste kohta) ning lükkas tagasi seisukoha, mille kohaselt sellised otsused võiksid kuuluda ELi toimimise lepingu artikli 43 lõike 3 reguleerimisalasse. Euroopa Kohus jättis nõukogu otsuse mõju jõusse kuni ajani, mil mõistliku aja jooksul alates kohtuotsuse kuupäevast hakkab kehtima asjakohase õigusliku aluse kohaselt vastu võetav uus otsus. Seepärast tehakse käesolev ettepanek. Ettepanek ei mõjuta ühenduse eelarvet. 2015/0001 (NLE) Ettepanek: NÕUKOGU OTSUS, millega kiidetakse Euroopa Liidu nimel heaks avaldus, mis käsitleb ELi vetes kalapüügivõimaluste andmist Venezuela Bolívari Vabariigi lipu all sõitvatele kalalaevadele Prantsuse Guajaana rannikulähedases majandusvööndis EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 2 koostoimes artikli 218 lõike 6 punkti a alapunktiga v, võttes arvesse Euroopa Komisjoni ettepanekut, võttes arvesse Euroopa Parlamendi nõusolekut ning arvestades järgmist: (1) Kalavarude kaitset ja majandamist käsitlevatele liidu õiguslikult siduvatele aktidele vastavad Venezuela Bolívari Vabariigi (edaspidi „Venezuela”) lipu all sõitvad kalalaevad on püüdnud mitme aastakümne jooksul kala ELi vetes Prantsuse Guajaana rannikulähedases majandusvööndis. (2) Prantsuse Guajaanas asuv töötlev tööstus sõltub kõnealuste kalalaevade lossitavast saagist ja seepärast tuleks tagada kõnealuse kalapüügi jätkumine. (3) Nõukogu võttis 16. detsembril 2011. aastal vastu otsuse 2012/19/EL[2] avalduse kohta, mis käsitleb ELi vetes kalapüügivõimaluste andmist Venezuela kalalaevadele Prantsuse Guajaana rannikulähedases majandusvööndis, mis tühistati Euroopa Kohtu 26. novembri 2014. aasta otsusega,[3] jättes selle mõju mõistlikuks ajaks jõusse. Kõnealuse juurdepääsu jätkuvaks tagamiseks pärast kohtuotsust on vaja, et nõukogu võtaks uuesti vastu otsuse Venezuelale adresseeritud avalduse kohta, kinnitades oma valmisolekut anda kalapüügilube piiratud hulgale Venezuela lipu all sõitvatele laevadele, tingimusel et need järgivad kohaldatavaid liidu õiguslikult siduvaid akte; ning kuna kõnealusest avaldusest on juba teatatud, ei ole sellest enam vaja teatada, ON VASTU VÕTNUD KÄESOLEVA OTSUSE: Artikkel 1 Venezuela Bolívari Vabariigile Euroopa Liidu poolt adresseeritud avaldus, mis käsitleb ELi vetes kalapüügivõimaluste andmist Venezuela Bolívari Vabariigi lipu all sõitvatele kalalaevadele Prantsuse Guajaana rannikulähedases majandusvööndis (edaspidi „avaldus”), kiidetakse käesolevaga Euroopa Liidu nimel heaks. Avalduse tekst on lisatud käesolevale otsusele. Artikkel 2 Käesolev otsus jõustub kolmandal päeval pärast selle avaldamist Euroopa Liidu Teatajas. Brüssel, Nõukogu nimel eesistuja [1] ELT L 286, 29.10.2008, lk 33. [2] ELT L 6, 10.1.2012, lk 8. [3] Liidetud kohtuasjad C- 103 ja 165/12, Euroopa Parlament ja komisjon vs. nõukogu. LISA Venezuela Bolívari Vabariigile adresseeritud avaldus, mis käsitleb ELi vetes kalapüügivõimaluste andmist Venezuela Bolívari Vabariigi lipu all sõitvatele kalalaevadele Prantsuse Guajaana rannikulähedases majandusvööndis järgmise dokumendi juurde: Ettepanek: Nõukogu otsus, millega kiidetakse Euroopa Liidu nimel heaks avaldus, mis käsitleb ELi vetes kalapüügivõimaluste andmist Venezuela Bolívari Vabariigi lipu all sõitvatele kalalaevadele Prantsuse Guajaana rannikulähedases majandusvööndis 1. Vastavalt käesoleva avalduse tingimustele annab Euroopa Liit Venezuela Bolívari Vabariigi lipu all sõitvatele piiratud hulgale kalalaevadele loa püüda kala Prantsuse Guajaana majandusvööndi rannikulähedases osas, mis asub rohkem kui 12 meremiili kaugusel lähtejoontest. 2. Vastavalt nõukogu 29. septembri 2008. aasta määruse (EÜ) nr 1006/2008 (mis käsitleb ühenduse kalalaevadele loa andmist püügitegevuseks ühenduse vetest väljaspool ning kolmandate riikide laevade juurdepääsu ühenduse vetele)[1] artiklile 22 järgivad Venezuela Bolívari Vabariigi lipu all sõitvad püügiloaga kalalaevad punktis 1 osutatud piirkonnas kala püüdes Euroopa Liidu ühise kalanduspoliitika sätteid kaitse- ja kontrollimeetmete kohta ning muid Euroopa Liidu sätteid, mis reguleerivad püügitegevust asjaomases piirkonnas. 3. Eelkõige järgivad Venezuela Bolívari Vabariigi lipu all sõitvad püügiloaga kalalaevad kõiki asjaomaseid Euroopa Liidu eeskirju ja õigusakte, milles määratakse muu hulgas kindlaks, milliseid kalavarusid võib püüda, milline on püügiloaga kalalaevade maksimaalne arv ja kui suur osa saagist tuleb lossida Prantsuse Guajaana sadamates. 4. Ilma et see piiraks üksikutele Venezuela Bolívari Vabariigi lipu all sõitvatele kalalaevadele antud lubade tühistamist asjakohaste Euroopa Liidu eeskirjade ja õigusaktide rikkumise korral, võib Euroopa Liit käesoleva konkreetse kalapüügivõimaluste andmise lubaduse igal ajal ühepoolse avaldusega tagasi võtta. [1] ELT L 286, 29.10.2008, lk 33.